b'\n_START_ARTICLE_\nDestilirana voda\n_START_PARAGRAPH_\nDestilirana voda (latinsko aqua destillata) tudi prekapana voda je voda brez ionov, elementov v sledovih in ne\xc4\x8distot, ki so prisotne v vodovodni vodi. V farmaciji, medicini, biologiji in kemiji se pogosto uporablja kot topilo._NEWLINE_Pridobivajo jo iz vodovodne vode s postopkom destilacije; voda se najprej upari, nato pa zopet uteko\xc4\x8dini. Destilirana voda lahko vsebuje manj\xc5\xa1e koli\xc4\x8dine lahko hlapnih ne\xc4\x8distot.\n_START_SECTION_\nPridobivanje\n_START_PARAGRAPH_\nDestilacija na konvencionalni na\xc4\x8din je zaradi velikih energetskih porab precej drag postopek. Z uporabo obnovljive energije, kot je na primer son\xc4\x8dna energija, so stro\xc5\xa1ki veliko ni\xc5\xbeji. V vsakdanji uporabi se pogosto uporablja demineralizirana voda, ki ni tako temeljito o\xc4\x8di\xc5\xa1\xc4\x8dena. Slednja se pridobiva s pomo\xc4\x8djo ionskih izmenjevalcev. Za pridobivanje pre\xc4\x8di\xc5\xa1\xc4\x8dene vode se uporablja tudi postopek reverzna osmoza, ki daje vodi podobne kakovosti kot destilacija.'